SSIลุ้นตัวโก่งกำไรไตรมาส2
&#8220;วิน วิริยประไพกิจ&#8221; คาด SSI มีแนวโน้มทำกำไรตั้งแต่ไตรมาส 2 เป็นต้นไป
28 เม.ย. 2555

“วิน วิริยประไพกิจ” คาด SSI มีแนวโน้มทำกำไรตั้งแต่ไตรมาส 2 เป็นต้นไป
นายวิน วิริยประไพกิจ กรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า ภายหลังที่โรงถลุงเหล็กแท่งแบน (สแลป) ของบริษัทที่อังกฤษเริ่มการผลิตตั้งแต่วันที่ 15 เม.ย.ที่ผ่านมา และผลการดำเนินงานในประเทศไม่ถูกกระทบจากภัยธรรมชาติ คาดว่าจะทำให้บริษัทฟื้นตัวทำกำไรตั้งแต่ไตรมาส 2 ปีนี้ เป็นต้นไป
“ขณะนี้โรงถลุงเหล็กที่อังกฤษมีอัตราการใช้กำลังการผลิตที่ 70% ยังไม่นิ่ง เพราะเพิ่งเริ่มต้น” นายวิน กล่าว
ขณะที่ไตรมาสแรกยังขาดทุน แม้ยอดขายฟื้นตัวขึ้นมาที่ 5 แสนตันแล้วก็ตาม แต่ไม่มีอัตรากำไรและโรงถลุงเหล็กที่อังกฤษยังไม่เปิดดำเนินการ ทำให้มีค่าใช้จ่ายบางส่วนที่ยังแบกอยู่
สำหรับไตรมาส 3 กำลังการผลิตที่อังกฤษผลิตเต็มที่ คาดว่าจะอยู่ที่ 90% จึงจะถึงจุดคุ้มทุน ขณะที่ธุรกิจในไทยมีความสามารถทำกำไร และไตรมาส 4 ทั้งที่อังกฤษและไทยจะกลับมาดำเนินงานปกติเต็มที่
นายวิน คาดว่าปีนี้ จะมีรายได้ทั้งหมด 6 หมื่นล้านบาท จากกำลังการผลิตทั้งหมด 2.4 ล้านตัน และอัตรากำไรขั้นต้นกลับมาเป็นบวก 
“โรงถลุงเหล็กที่อังกฤษเริ่มผลิต ส่งผลให้กลุ่มสหวิริยาเป็นโรงเหล็กครบวงจรรายใหญ่ในอาเซียน และยังมีวัตถุดิบเป็นสแลปป้อนบริษัท อย่างแน่นอน 1 ใน 3 ที่ผลิตได้ทั้งหมด โดยล็อตแรกจะมาถึงเมืองไทยประมาณเดือน มิ.ย.” นายวิน กล่าว
อย่างไรก็ตาม บริษัทจะไม่ใช้วัตถุดิบจากบริษัทย่อยทั้งหมดเพื่อกระจายความเสี่ยง และหากบริษัทย่อยขายได้ราคาดีกว่า เพราะสุดท้ายผลกำไรก็กลับมาที่บริษัทแม่
นายวิน กล่าวอีกว่า บริษัทมีแผนระยะยาวที่จะนำ SSI UK เข้าจดทะเบียนในตลาดหุ้นลอนดอน เพื่อให้บริษัทมีสัญชาติอังกฤษอย่างแท้จริง